钦定古今图书集成/明伦汇编/官常典/第198卷 > 白建
## 钦定古今图书集成/明伦汇编/官常典/第198卷 > 白建

按《北齐书》本传：“建字彦举，太原阳邑人也。初入大丞
相府骑兵曹，典执文帐，明解书计，为同局所推。天保
十年，兼中书舍人。肃宗辅政，除大丞相骑兵参军。河
清三年，突厥入境，代、忻二牧悉是细马，合数万匹，在
五台山北柏谷中避贼。贼退后，敕建就彼检校，续使
人诣建间领马送定州，付民养饲。建以马久不得食，
瘦弱远送，恐多死损，遂违敕以便宜从事，随近散付。
军人启知”，敕许焉。戎乘无损，建有力焉。武平末，历特
进、侍中、中书令。建虽无他才，勤于在公，属王业始基，
戎寄为重。建与唐邕，俱以典执兵马，致位卿相。晋阳
国之下都，每年临幸，征诏差科，责成州郡。本藩寮佐，
爰及守宰，谘承陈请，趋走无暇。诸子幼稚，俱为州郡
主簿。新君选补，必先召辟，男婚女嫁，皆得胜流，当世
以为“荣宠之极。”武平七年，卒。

杨愔

按《杨愔传》：“愔字遵彦，弘农华阴人。儿时风度深敏，人
士莫不敬异，有识者多以远大许之。神武署行台郎
中，转大行台右丞。久之，以本官兼尚书吏部郎中。武
定末，超拜吏部尚书，加侍中卫将军。天保初，以本官
领太子少傅，别封阳夏县男，迁尚书右仆射，又拜开
府仪同三司、尚书右仆射，改封华山郡公。九年，徙尚”
书令，又拜特进、骠骑大将军。十年，封开封王。济南嗣
业，任遇益隆，朝章国命，一人而已。推诚体道，时无异
议。乾明元年二月，为孝昭帝所诛，时年五十。天统末，
追赠司空。愔贵公子，早著声誉，风表鉴裁，为朝野所
称。及居端揆，权综机衡，千端万绪，神无滞用。每天子
临轩，公卿拜授，施号发令，宣扬诏册。愔辞气温辩，神
仪秀发，百僚观听，莫不悚动。自居大位，门绝私交，轻
货财，重仁义，前后赏赐，散之宗族。箧中惟有书数千
卷，所著诗赋表奏书论甚多，后散失，门生鸠集得万
馀言。